Diewe plunder staatskliniekDie kliniek het behoorlik onder vandale deurgeloop. Foto: ANA ŉ Staatskliniek in Port Elizabeth het die afgelope naweek onder diewe deurgeloop wat die kliniek geplunder en onder meer anti-retrovirale middels gesteel het. Lwandile Sicwetsha, woordvoerder van die departement van gesondheid in die Oos-Kaap, sê verdagtes het by die Walmer Gqeberha-kliniek in die Baai ingebreek en brandblussers gebruik om die kliniek te verniel. Rekenaars is beskadig en waterpype uitgeruk. Die vandale het met die kliniek se voorraad anti-retrovirale middels op die vlug geslaan. Helen Sauls-August, LUR van gesondheid in die Oos-Kaap, het gesê sy is teleurgesteld oor die vandalisme by dié kliniek. “Die vernietiging van gesondheidsfasiliteite is ŉ reuseterugslag in die regering se pogings om primêre gesondheidsorg na gemeenskappe te bring. Misdadigers ontneem inwoners hul reg op toegang tot gesondheidsorg van gehalte,” sê Sauls-August. Die LUR het ook gesê dat gemeenskapstrukture in die Baai gesondheidsorgfasiliteite behoort te beskerm. “Misdadigers kan nie klinieke bloot vernietig en die gemeenskap doen niks daaromtrent nie.” Die voorval is by die polisie aangemeld. Die kliniek sal ná afloop van die polisie se ondersoek op die toneel opgeruim word voordat bedrywighede sal kan hervat. Sicwetsha raai pasiënte aan om intussen gebruik te maak van Walmer 14, asook die stad se sentrale klinieke.